מארק אליהו

ביוגרפיה

נולד ב-1982 בדאגסטן אשר בהרי הקווקז ועלה לישראל עם הוריו בשנת 1989. אביו הוא פרץ אליהו, מעדת היהודים ההרריים, נגן טאר, מוזיקולוג ומלחין בולט בתחום המוזיקה מן המזרח, זוכה פרס ראש הממשלה בשנת 2008. מארק למד נגינה בכינור מגיל 4 אך בגיל 15 החליט לעזוב את לימודיו בבית הספר באריאל וללמוד לנגן בגלמה ומוזיקה טורקית. לשם כך חי בביתו של המוזיקאי האירי רוס דאלי (Ross Daly) כחצי שנה ביוון, שלימדו לנגן על סאז. לאחר ששמע תקליטור של הנגן אביל אלייב החליט להקדיש את זמנו ללימוד הקמנצ'ה ותורת המוזיקה הפרסית-אזרית, ונסע לבאקו, אזרבייג'ן, שם התגורר כשנתיים והיה תלמידו של המאסטר אדאלאט ואזירוב (Adalat Vazirov).
בשנת 1999 חזר למשפחתו בישראל, שעברה לגור בערד. בשנה זו השתתף במופע ובאלבום "ברוח המזרח" בניצוחו ולחניו של אביו, לצד הזמר אלים קאסימוב (Alim Qasimov) ובתו מאזרבייג'ן, אסתי קינן-עופרי ואמנים נוספים. בנוסף הופיע כסולן עם התזמורת הקאמרית רמת גן בפסטיבל ישראל.
בשנת 2000 התמנה למלחין ונגן של להקת המחול ההולנדית "Galili Dance" ושל להקת המחול הפורטוגזי "Gulbenkian Dance", ויצא לסיבוב הופעות שנמשך כשנה ברחבי אירופה, ברזיל ורוסיה והגיע למקום הראשון בפסטיבל "גלובל דאנס". בשנת 2002 נבחר על ידי United Colors of Beneton והאיחוד האירופי לייצג את ישראל בפרויקט בינלאומי יחד עם תזמורת פילהרמונית, במסגרתו הלחין ועיבד יצירה, והופיע כסולן עם התזמורת ברחבי העולם, בין היתר בטקס הענקת פרס נובל.
עם חזרתו השתתף עם אביו בהקלטת האלבום "מזמורים", והעלה את מופע הבכורה שלו "קולות יהודה" ברחבי הארץ. בשנת 2004 הקליט את אלבום הסולו שלו "קולות יהודה" בהוצאת Adama music והופיע עם האנסמבל שלו גם באירופה, בין היתר במרכז פומפידו בפריז ופסטיבל Fabrica באיטליה.
בשנת 2006 העלה את המופע "ריקוד הלבנה" עם אנסמבל חדש. בשנת 2007 השתתף עם אביו באלבומים "על הרי בשמים" ו"תהילים". בנוסף החל בשיתופי פעולה עם עידן רייכל והשתתף בהופעות במסגרת הפרויקט של עידן רייכל בארץ ובחו"ל, כולל הקלטות. כמו כן הופיע עם אנסמבל בתוכניתו "באשמורות אחכה לך", והעלה מופע בפסטיבל היהודי בקראקוב שבפולין.
בשנת 2009 העלה עם אביו קונצרט בפסטיבל ישראל, "בין הרי קווקז להרי יהודה", בשיתוף עם הזמרת ביימקנום מירזויבה מאזרבייג'ן. בשנת 2010 החל להשתתף כאמן אורח בתזמורת ירושלים החדשה.
בשנת 2011 שיתף פעולה עם הלהקה הברזילאית Javaro במסע הופעות בברזיל, וכן השתתף כסולן ומלחין בסדרת הקונצרטים "קזבלנקה" של התזמורת האנדלוסית הים-תיכונית. בנוסף שיתף פעולה עם הזמרת ריטה ועיבד שירים פרסיים לאלבומה "השמחות שלי" (2011) והופיע איתה כסולן באו"ם וברחבי ארצות הברית. באותה שנה העלה עם אביו את המופעים "שירת היהודים ההרריים" במסגרת פסטיבל הפיוט בירושלים, "מעגלים" בפסטיבל העוד הבינלאומי, "המקאם היהודי" בבית אבי-חי בירושלים, ואת מעגל החיים בפונטיקה הלאומית.
אליהו הלחין את המוזיקה לפסקול הסרט בלדה לאביב הבוכה של הבמאי בני תורתי, עבורו זכה בפרס אופיר ובפסטיבל ירושלים לקולנוע 2012. כמו כן הלחין עבור הסרט התיעודי "בגוף שלישי" משנת 2010, ועבור הצגת התיאטרון "תפילות פשוטות" מאת עליזה עליון ישראלי.
בשנת 2013 הוציא לאור את האלבום "חולות", בו נטל חלק גם אביו. האלבום כלל יצירות חדשות לצד קטעים נבחרים מהסרט "בלדה לאביב הבוכה", עם הזמרות אישתר ורינת בר. באותה שנה גם הלחין יצירות עבור להקת המחול "פורטל" והתזמורת האנדלוסית ירושלים ויצא עמן לסדרת הופעות. כמו כן, הופיע עם האנסמבל שלו (אנסמבל מארק אליהו), בין היתר, ב-"world music festival" שנערך בגיברלטר וב-"Cité de la Musique" במרסיי.
בשנת 2014 זכה בפרס מטעם אקו"ם לתמיכה בהפקת אלבום. נימוקי השופטים: "יצירותיו של מארק אליהו שואבות השראה מקשת רחבה של השפעות, בהן מוזיקה יהודית מוזיקה פרסית קלאסית ומוזיקה טורקית. השימוש בכלי נגינה מיוחדים- קמנצ'ה ועוד מביאים את המאזין למסע לעבר עולם צלילי במחוזות רחוקים. החום והרגש, הגעגוע והשורשיות באים לידי ביטוי במוזיקה של אליהו, כמו גם הקשר בינו לבין אביו, המוזיקאי פרץ אליהו, החיבור בין שני הדורות של המוזיקאים מצליח לברוא מוזיקה אותנטית, מקורית לתפארת. על כל אלה החליטה ועדת הפרס להעניק למארק אליהו, את הפרס".
לצד הופעותיו, מלמד אליהו תאוריה ואנסמבל של כלי נגינה בסגנון פרסי בבית הספר למוזיקה שורשית.
מארק נשוי לעליה ואב לשלושה. מתגורר באלוני אבא ליד טבעון.